Motoris gesoek wat vlug ná kleuters sterfDie silwerkleurige BMW wat Saterdag in sewe voetgangers vasgery het. (Foto: Tshwane-nooddienste) Die polisie in Pretoria is op soek na die bestuurder van ŉ silwer BMW wat Saterdag van ŉ ongelukstoneel gevlug het waarin drie kleuters dood is. Die voertuig het in sewe voetgangers in Salvokop in Pretoria ingeploeg voordat dit ŉ boom getref het. Drie vierjarige dogtertjies, onder wie ŉ tweeling, is in die voorval dood. Vier volwassenes, onder wie ŉ hoogswanger vrou, is beseer. Dit is nie in dié stadium bekend wat die ongeluk veroorsaak het nie. “Daar word beweer dat die vermeende verdagte sy broer se BMW teen ŉ hoë spoed bestuur het toe hy die voetgangers getref het,” het lt.kol. Mavela Masondo, polisiewoordvoerder, Sondag by navraag aan Maroela Media gesê. Die silwerkleurige BMW wat Saterdag in sewe voetgangers vasgery het. (Foto: Emer-G-Med) “Die bestuurder van die BMW het van die toneel gevlug en die polisie is tans op soek na hom.” Die verdagte se naam en besonderhede is nie bekend nie. Volgens Masondo ondersoek die polisie sake van strafbare manslag, roekelose en nalatige bestuur asook regsverydeling.